APSTIPRINĀTS

ar Tieslietu padomes

2017. gada 13. februāra lēmumu Nr. 20

**Tieslietu padomes darbības stratēģija**

**2017. – 2019.gadam**

**Ievads**

* Likuma „Par tiesu varu” 89.1 pants noteic, ka Tieslietu padome piedalās tiesu sistēmas politikas un stratēģijas izstrādē, kā arī tiesu sistēmas darba organizācijas pilnveidošanā, līdz ar to Tieslietu padomes darbības stratēģija izstrādājama, sasaistot to ar tiesu sistēmu. Savukārt likuma 50.2 panta otrajā daļā noteiktais valsts pienākums paredzēt tiesām atbilstošu finansējumu un materiāltehnisko nodrošinājumu attiecas arī uz Tieslietu padomes darbības nodrošinājumu. Likumdevēja pienākums, izveidojot institūciju, ir nodrošināt tādu finansējumu, lai tā varētu efektīvi izpildīt likumā noteiktās funkcijas un netiktu ierobežota tās kompetences īstenošana nepietiekamo resursu dēļ;
* Attīstības plānošana ir principu, mērķu un to sasniegšanai nepieciešamās rīcības izstrāde nolūkā īstenot politiski noteiktas prioritātes;
* Tieslietu padome uzskata par nepieciešamu izvērst un konkretizēt Latvijas ilgtspējīgas attīstības stratēģijā un Latvijas Nacionālajā attīstības plānā 2014. – 2020. gadam noteiktajās prioritātēs ietvertās atsauces uz tiesu varas attīstību, perspektīvā saistot šeit noteikto mērķu un uzdevumu izpildi arī ar tiesu varas budžeta plānošanas procesu;
* Tieslietu padome balstās uz Valsts prezidenta izveidotās Tiesiskās vides pilnveides komisijas izstrādātajā ziņojumā „Par Tieslietu padomes darba pilnveidošanu” paustajiem priekšlikumiem par Tieslietu padomes funkcijām, sastāvu un iespējām pilnveidot tās darbību un palielināt tās efektivitāti;
* Tieslietu padome atgādina, ka Satversmes tiesa ir norādījusi uz Tieslietu padomes lomu demokrātijas un tiesiskas valsts darbības stiprināšanā, kā arī tiesību uz taisnīgu tiesu nodrošināšanā, vienlaikus norādot efektīvāko veidu šā uzdevuma izpildei;
* Tieslietu padomei savu uzdevumu īstenošanā nepieciešams sadarboties ar Saeimas Juridisko komisiju, Tieslietu ministriju un Tiesu administrāciju, kā arī ar juristu profesionālajām organizācijām;
* Visi tālāk noteiktie mērķi un to īstenošanai veicamie uzdevumi ir savstarpēji saistīti un katra no tiem īstenošanā panāktais progress pozitīvi ietekmē pārējo uzdevumu izpildi un mērķu sasniegšanu. Lai panāktu noteikto mērķu efektīvu īstenošanu, stratēģijā ietvertie uzdevumi var tikt precizēti to izpildes gaitā.

**Mērķi un uzdevumi**

1. **Tiesu varas neatkarības nostiprināšana**

Šī mērķa īstenošanai tiek noteiktas šādas galvenās darbības jomas un uzdevumi:

* Piedalīties tiesu politikas veidošanā un normatīvā regulējuma pilnveidošanā jautājumos, kas tieši ietekmē tiesu sistēmas funkcionēšanu:
* iniciēt un rosināt nepieciešamās izmaiņas un uzlabojumus tiesu sistēmas darbību regulējošajos tiesību aktos;
* līdzdarboties tiesību aktu izstrādes procesā.
* Paaugstināt Tieslietu padomes darbības funkcionalitāti, lai veicinātu tās spēju efektīvi realizēt tai ar likumu „Par tiesu varu” uzliktās funkcijas un pildīt pienākumus, it sevišķi :
* paplašināt pilnvaras tiesnešu iecelšanā un karjeras virzībā;
* piedalīties neatkarīga tiesu budžeta veidošanā, aizstāvēšanā un administrēšanā;
* pilnveidot un precizēt Tieslietu padomes sastāvu;
* pilnveidot Tieslietu padomes darba organizāciju;
* attīstīt Tieslietu padomes starptautisko sadarbību, aktīvi līdzdarbojoties Eiropas Tieslietu padomju asociācijā un regulāri izvērtējot Eiropas Savienības valstu pieredzi tiesu sistēmu darbības efektivizēšanā.

1. **Efektīva tiesu vara**

Šī mērķa īstenošanai Tieslietu padome prioritāri pievērsīsies šādiem uzdevumiem:

* Vērtēt tiesu sistēmas darba efektivitāti un izstrādāt risinājumus tās paaugstināšanai:
* analizēt Tiesu namu reformas gaitu un tās ietekmi uz tiesu sistēmas darbību;
* izvērtēt lietu izskatīšanas termiņus un resursu pietiekamību tiesvedības procesa nodrošināšanai.

1. **Sabiedrības uzticība tiesu varai**

Ar mērķi nodrošināt pozitīvu attīstību sabiedrības izpratnē par tiesu varu un uzticībā tai Tieslietu padome nosaka šādus savus galvenos uzdevumus:

* Uzlabot tiesu sistēmas komunikāciju:
* veicināt tiesu sistēmas komunikācijas stratēģijas uzdevumu izpildi un vienoto komunikācijas principu ievērošanu tiesu varas institūcijās;
* periodiski veikt izvērtējumu par sabiedrības uzticību tiesu varai un attieksmi pret tiesu sistēmu un tiesu darbu.